Vuilelmus comes Joviniaci universis presentibus pariter et futuris in perpetuum universitati vestre notum fieri volo quod pro remedio anime mee donavi et concessi in elemosinam ecclesie Cisterciensi ad procurationem abbatum tempore capituli generalis X libras monete Proviniacensis in pedagio Joviniaci recipiendas et in exaltatione Sancte Crucis persolvendas reddendas. Quod si ego vel posteri mei huic dono in futurum in aliquo contraire voluerimus vel statuto tempore reddere distulerimus rogo et moneo ut dominus Senonensis archiepiscopus quicumque ipse sit fratribus predicte ecclesie super hoc iusticiam faciat et terram meam sive successorum meorum excommunicationi subiciat. Et ut hoc in posterum ratum habeatur sigilli mei munimine roboravi. Anno Incarnati Verbi Mo Co XCo nono.